ভোটের আগে বিরাট পদক্ষেপ বিজেপির! দিল্লিতে এবার নয়া বিতর্ক

নয়াদিল্লি: দিল্লি বিধানসভা নির্বাচনের (Delhi Assembly Election) আগেই একাধিক উন্নয়নমূলক প্রকল্পের সূচনা করলেন প্রধানমন্ত্রী নরেন্দ্র মোদি (Narendra Modi)। শুক্রবার জেজে ক্লাস্টারে দিল্লির (Delhi) বাসিন্দাদের জন্য ১৬৭৫টি নবনির্মিত ফ্ল্যাটের উদ্বোধন করেন তিনি। পাশাপাশি দ্বারকার সিবিএসই ভবন (CBSE Office Complex) এবং ওয়ার্ল্ড ট্রেড সেন্টারেরও (World Trade Centre) উদ্বোধন করেন প্রধানমন্ত্রী। এই প্রসঙ্গে মোদি বলেন, “দিল্লির উন্নয়নের ক্ষেত্রে আজ ঐতিহাসিক দিন।” তবে এই ঐতিহাসিক দিনে নজফগড়ের রোশনপুরায় বিনায়ক দামোদর সাভরকরের (Vinayak Damodar Savarkar) নামে কলেজের শিলান্যাসকে ঘিরে সবচেয়ে বেশি বিতর্ক দানা বেঁধেছে।

সাভরকরকে সংঘ পরিবারের ‘তাত্ত্বিক পথপ্রদর্শক’ হিসেবে বিবেচনা করা হয়। কিন্তু তাঁর নামে কলেজ নির্মাণের সিদ্ধান্ত প্রসঙ্গে তীব্র আপত্তি জানিয়েছে কংগ্রেস (Congress)। কংগ্রেসের ছাত্র সংগঠন এনএসইউআই এই সিদ্ধান্তের বিরোধিতা করে প্রধানমন্ত্রী মোদীকে চিঠি পাঠিয়ে দাবি করেছে, কলেজটি সদ্যপ্রয়াত প্রাক্তন প্রধানমন্ত্রী ডঃ মনমোহন সিংয়ের (Manmohan Singh) নামে করা হোক। এনএসইউআইয়ের সভাপতি বরুণ চৌধুরি এই বিষয়ে বলেন, ‘”মনমোহন সিং দেশের একজন প্রতিভাবান অর্থনীতিবিদ ছিলেন। তাঁর নেতৃত্বে একাধিক শিক্ষাপ্রতিষ্ঠান গড়ে উঠেছে। তাই এই কলেজটি তাঁর নামেই হওয়া উচিত।” তবে বিজেপি (BJP) এই দাবিকে কড়া ভাষায় নস্যাৎ করেছে।

আরও পড়ুন: কোথায় হচ্ছে প্রাক্তন প্রধানমন্ত্রীর স্মৃতিসৌধ? জানুন বড় আপডেট

এই বিতর্কের মধ্যে বিরোধীরা অভিযোগ তুলেছে, বিধানসভা ভোটের দিনক্ষণ ঘোষণা বিলম্বিত করে বিজেপি উন্নয়নমূলক প্রকল্পের উদ্বোধন ও হিন্দুত্ববাদী এজেন্ডা প্রচারে সুযোগ পাচ্ছে। কংগ্রেসের দাবি, বিজেপি ভোটের আগে ধর্মীয় মেরুকরণের জন্য সাভরকরের মতো ব্যক্তিত্বকে সামাজিকভাবে প্রতিষ্ঠিত করতে চাইছে। উল্লেখ্য, দিল্লি বিধানসভা নির্বাচনের নির্ঘণ্ট এখনও ঘোষণা হয়নি। ৬ জানুয়ারি পর্যন্ত ভোটার তালিকার সংশোধন প্রক্রিয়া চলবে বলে জানিয়েছে নির্বাচন কমিশন। তবে তার পরেই ভোটের দিনক্ষণ ঘোষণা করা হতে পারে।